Papersnake/gushiwen huggingface dataset:
次韵元进寒食感事
周紫芝（宋代）

寒食江天雨弄晴，夕阳花草一川明。持杯欲下它乡泪，上冢宁无故国情。

渐喜三春逢禁火，会须五斗解朝酲。知君屡作东莱梦，我亦飘零叹此生。
忆梦得（梦得能唱竹枝，听者愁绝）
白居易（唐代）

齿发各蹉跎，疏慵与病和。爱花心在否，见酒兴如何。

年长风情少，官高俗虑多。几时红烛下，闻唱竹枝歌。
次韵子瞻和陶公止酒
苏辙（宋代）

少年无大过，临老重复止。
自言衰病根，死在酒杯里。
今年各南迁，百事付诸子。
谁言瘴雾中，乃有相逢喜。
连床闻动息，一夜再三起。
泝流俯仰得，此病竟何理。
平生不尤人，未免亦求己。
非酒犹止之，其余真止矣。
飘然从孔公，乘桴南海涘。
路逢安期生，一笑千万祀。
题景陵乾明院湖亭
宋祁（宋代）

东眺湖波十里平，竹椽疏舍瞰澄瀛。
山花暗落谈经地，水鸟时闻念佛声。
荠树绕天春色晚，采云垂地夕凉生。
后车官冷曾过此，祗得幽人笑缚缨。
宿江州药王寺
李曾伯（宋代）

指点烟林正午钟，亭亭楼阁有无中。
铺张翠盖松间日，扫洒红尘竹外风。
啼鸟不惊禅入定，落花无迹色成空。
解鞍暂作今宵歇，恰与云堂旦过同。
句
盘隐末子（宋代）

桃林我忆放牛日，茯圃谁思逸马时。
涌云楼雨
赵秉文（金朝）

满地江湖梦，连阴晦朔秋。雨中山似醉，风外浪如愁。

眼病憎黄卷，心安任白头。明年一官满，谁复话登楼。
送次卿兄还新安
程端蒙（宋代）

闻君戒明发，值此深秋时。
相送碧山下，殷勤荐离卮。
与君夙通谱，况尔学同师。
所期在闻道，肯为矜文辞。
易通久沦没，遗书亦参差。
向非考亭翁，入德将焉施。
驾言各勇往，实践仍精思。
圣贤去千载，凛凛如在兹。
君归歙水上，岂徒事耘耔。
至言启茅塞，予方日孜孜。
夜雨达旦枕上作
周紫芝（宋代）

夜雨不复止，寒声晓仍酣。悬知变平陆，天水相溶涵。

今年春雨多，既失麦与蚕。五种殊未入，此雨宁可堪。

日者诸大将，幕府开潭潭。连营跨淮楚，仰食江以南。

郡县脱兵火，百城无二三。何以供厞屦，坐贻有司惭。

是事姑且置，我穷谁共谈。有茅两三椽，往往如漏篮。

中夜屡起卧，吾寝安得甘。昼止方稍稍，暮作还毵毵。

了无山鞠穷，何由禦烟岚。有躬不暇阅，忧心顾如惔。

何当烦雨师，驱车反龙骖。一饱庶可期，寒饿少已谙。

小人无远虑，口腹空馋贪。
次韵酬汪宫赞
吴廷桢（清代）

少贱儒冠误，长贫旅铗存。艰难逃魏厕，寥落立齐门。

国士矜殊遇，王孙感故恩。十年湖海客，重把寸心论。
春日独酌
郭祥正（宋代）

桃花不解饮，向我如情亲。
迎风更低昂，狂杀对酒人。
桃无十日花，人无百岁身。
竟须醒复醉，不负花上春。
淡北八景 其八 屯山积雪
林逢原（清代）

绝顶斜烟淡夕曛，飞来玉屑竟纷纷。不图四序原多雨，谁信连朝欲酿云。

古木噤鸦栖墨堞，空山踏鹿认冰纹。少陵西岭千秋句，移赠山灵总莫分。
渔篮妇赞
释绍昙（宋代）

短裳褰起露珠珍，云鬓慵梳惑乱人。
弄得篮中鱼再活，禹门未必解翻身。
感皇恩
周紫芝（宋代）

残月挂征鞍，路长山绕。独拥寒貂犯霜晓。水边林下，孤负此生貂少。星星空满鬓，因谁有。

不如办个，短蓑长钓。唤取轻鸥伴人老。思量也胜，看人眉头眼脑。世间浑是梦，何时了。
偈颂一百零三首 其七十八
释月涧（宋代）

云门向广寒宫里呈月，圆悟向龙王宫里呈珠。荐福虽臂长袖短，亦有一个道处。
和王季行制干昌溪即事
阳枋（宋代）

异境破清愁，狂吟日点头。
前峰方极目，远岭又迎眸。
石乱屡支舫，滩高常负舟。
心亨行有尚，习坎自安流。
山居杂诗九十首
曹勋（宋代）

三伏暑可畏，贫富方共之。
雨忽兼飘风，凉与清气随。
一饷涤炎暍，万里失蒸炊。
大哉天地德，好生常所施。
江陵赠满术人
项安世（宋代）

未赴成都先梦到，才逢蜀客便心亲。
江陵一见蒲居士，似向严家访阿遵。
解红·杖藜徐步
佚名（宋代）

杖藜徐步。过小桥，逍遥游南浦。韶华暗改，俄然又翠红疏。东郊雨霁，何处绵蛮黄鹂语。见云山掩映，烟溪外，斜阳暮。晚凉趁，竹风清香度。这闲里光阴向谁诉。尘寰百岁能几许。似浮沤出没，迷者难悟。归去来，田园恐荒芜。东篱畔，坦荡笑傲琴书。青松影里，茅檐下，保养残躯。一任世间物态，翻腾催今古。争如我，懒散生涯贫与素。兴时歌，因时眠，狂时舞。把万事纷纷总不顾。从他人笑真愚鲁。伴清风皓月，幽隐蓬
贺圣朝·捷书夜半甘泉去
吴潜（宋代）

捷书夜半甘泉去。报天骄膏斧。摩空铜垒，闸流瞿滟，扫清云雾。楼兰飞馘，焉耆授首，谩夸称前古。须知开庆，太平千载，方从今数。
坐尹冲玄荷花片小舫赋赠
罗黄庭（明代）

昔集荡云航，今泛荷花片。泊向枕流亭，对月敞文宴。

太乙自乘莲，不载青云彦。何若此遨游，诗仙群眷恋。
修真观李道士年老贫饿无所依忽缢死因为诗以
梅尧臣（宋代）

唐室王子後，黄冠事隐沦。
餐霞不满腹，披云不蔽身。
八十不能死，缢以头上巾。
始慕老庄术，终厌道德贫。
营营求长生，反困甑中尘。
偈颂一百四十一首
释师范（宋代）

三门佛殿，一见便见。
踢倒净瓶，撼动门扇。
别客
严羽（宋代）

客鬓风霜晚，离亭鼓角闻。念君当此去，把袂不能分。

衡霍连秋气，潇湘合暮云。愁心将落叶，向晚共纷纷。
访李兴伯不遇其家人命二子留宿有古人截发撤
姚勉（宋代）

暮烟苍莽浮林麓，征人尚殿归鸦宿。
山前知有故人家，急往叩门惊啄木。
主人多日出未归，鹊飞三匝愁无依。
刲羊忽逢伯仁母，设馔乃有襄阳妻。
竹窗挂灯见二子，褒已自佳融更伟。
烹鸡炊黍罗酒浆，奴饭马刍更充美。
慨然好客尚父风，谪仙家人自不同。
古来如此能有几，截发留宾书入史。
王圭他日贵勿疑，不须论客母可知。
朱及之以所种荔枝结实招饮不及赴以诗谢之
陈傅良（宋代）

闽谱余尝第状元，年来虽见仅名存。
贡存天宝犹徒扰，赋似相如亦妄论。
每羡朝阳私沃壤，正愁秋雨妬芳樽。
降衣玉质今何夕，照我西归十二轩。
次韵孙子绍判院喜雨之作
周紫芝（宋代）

丰隆欲鞭车，风伯不借便。我欲讼风伯，云意亦复变。

帝命谁敢讼，民事那可缓。油云始肤寸，崇朝忽瀰漫。

深忧轸渊衷，冻雨洗霜霰。知谁挽银河，倾泻落天半。

喜气同雨来，孙郎语良健。应怜占籍者，就食免流转。

天子坐法宫，斯民乐芳甸。云山倘可寻，野水不辞乱。

幽人得新凉，妙作寄三叹。君锋不可当，我复那能殿。
金天观感怀
蒋薰（明代）

琼宫龙尾北，灏气肃金天。别岛藏槐国，流霞引隺年。

玉棺无墓土，丹灶但寒烟。王子吹笙去，阿千空望仙。
送禅师宗极归玉峰
栖白（唐代）

背郭去归宿，头陀意颇浓。鹤争栖远树，猿斗上孤峰。

夜戍经霜月，秋城过雨钟。由来无定止，何处访高踪。
山阴
齐召南（清代）

镜中看竹树，人地总神仙。白玉长堤路，乌篷小画船。

有山多抱墅，无水不连天。朝暮分南北，风犹感昔贤。
寄饶德操
陈瓘（宋代）

旧时饶措大，今日壁头陀。
为问安心法，禅儒较几何。
昔昔盐二十首 其二十 那能惜马蹄
弘历（清代）

吏部锦心丽，山阳绮思凄。效颦终觉丑，得兔亦忘蹄。

紫塞安耕凿，清时息鼓鼙。偶然怀缱绻，吟倚画檐低。
寄书后作
林希逸（宋代）

几度题书客未还，归鸿节节度乡关。遥知一纸平安字，慈母灯前阁泪看。
光宅寺诗
刘令娴（南北朝）

长廊欣目送，广殿悦逢迎。何当曲房里，幽隐无人声。
减字木兰花（荣辱）
沈瀛（宋代）

贪荣肯止。结绶弹冠王贡喜。稍借天风。便说今年运大通。

华亭别酒。安得思如亭鹤寿。贵若从何。只恐来生折本多。
七言雄州遇唐子方奉使先还奉赠
沈遘（宋代）

拥节才临塞北垣，正逢归骑下幽燕。昔初并命银台下，今独先还赭案前。

胡地风沙辞异域，汉家日月望中天。边城尊酒虽云乐，闻说腥膻更惨然。
四月十七夜观月成咏
李光（宋代）

晓来新过雨，天宇肃以凉。横空跨綵虹，物被五色光。

夜久群动跨，月出东南方。团团叶间露，皎皎瓦上霜。

四月未全热，清飙吹我裳。新桥跨长堤，下有百里江。

月色万古在，江流自奔忙。谁呼谪仙人，被发下大荒。

对月哦汝诗，临流饮我觞。夜景信奇绝，兹游固难忘。

天地多变态，况乃魑魅乡。不如坐待赫日射屋梁，妖禽孽狐都走藏。
蓬莱阁 景金本注云，二首本名秦楼月 仙山
丘处机（宋代）

蓬莱阙。漫漫巨海深难越。深难越。洪波激吹，怒涛翻雪。玉霄东畔曾闻说。虚无一境天然别。天然别。鳌山不动，蜃楼长结。
贺平阴刘元阳新授四氏学掌教
于慎行（明代）

闻君待诏出长安，儒服新裁委貌冠。鲁国诸生皆圣裔，汉家博士是朝官。

桥门暮雨阴槐市，讲席春风自杏坛。回首乡闾殊未远，北堂鱼笋致非难。
四月望再游西湖十首
陈造（宋代）

横逵纵径平如水，无复冲泥防险人。
傥使人心尽包叟，世间何向不通津。
题桃源
佚名（宋代）

远近人家尽见招，小童环立总垂髫。
玄冰满椀侵肌爽，绛雪堆盘入口消。
山内不知今晋代，座中犹自问秦朝。
夜深时向花前立，遥见双株合凤箫。
醉春风
顾潜（明代）

紫燕归来两，云踪无处访。桃花开后海棠开，想、想、想。

落日城边，断霞楼角，绿波兰桨。

锦瑟萦尘网，香篆消罗幌。更阑酒醒梦难成，响、响、响。

芳树敲风，空阶滴雨，倍添愁怅。
舟泊吴江三首
杨万里（宋代）

独立吴江第四桥，桥南桥北涉银涛。
此身真在吴江里，不用并州快剪刀。
饮郇公园赠章湖州何汉州
刘敞（宋代）

朝晖散浮阴，天气清且佳。春城足行乐，况此公侯家。

珍馆深窈窕，茂林扬芬葩。幽禽啭新声，宿草含芳芽。

览物曲池平，置酒白日斜。因歌雍门诗，四座皆叹嗟。

平生布衣愿，不过东陵瓜。致求多嬴馀，竟是迷纷华。

一醉称日富，此风独可嘉。安能拘浮俗，局若井底蛙。

客有章与何，高冠耀文緺。方为二千石，会促别且赊。

他日还相思，当在天一涯。欢极情难忘，愿君尽流霞。
乡举鹿鸣劝驾
吴潜（宋代）

上苑春光已探来，诸公逸驾莫迟回。
点头定有文惊坐，烧尾何妨酒吸杯。
自是功名难躲避，须知气节要壅培。
老夫亲手传衣钵，来岁图经用再开。
即事
黄庚（元代）

雀罗门户静，无客扣柴扃。
索句髭先白，看书眼尚青。
云粘题石壁，月浸汲泉瓶。
笑杀利名客，沉酣死不醒。
鹤冲天 题莼鲛小像，和葆馚原韵
龚鼎孳（清代）

西江晚渚。月白天青处。咏史记曾听，袁闳句。羡才华绣虎，却待诏金门住。

退朝鹓鹭侣。黄绢新词，题遍楚兰吴苎。

潘年未暮。肯放投竿去。禄米比侏儒、犹堪煮。染汉南柳色，有一片龙池雨。

烟波余久许。尺幅霜绡，惹起鉴湖千绪。
出絷俟放久未获命煎郁成诗
王廷陈（明代）

待罪形将影，言归去复留。悲风怜代马，喘月愧吴牛。

画地心犹惮，呼天泪莫收。强颜称不辱，俛首欲何求。
奉酬长文舍人出城见示之句
欧阳修（宋代）

春分腊雪未全销，凛冽春寒气尚骄。
摄事初欣迎社燕，寻芳因得过溪桥。
清浮酒蚁醅初拨，暖入◇篁舌渐调。
兴味爱君年尚少，莫嫌斋禁暂无憀。
流夜郎永华寺，寄寻阳群官
李白（唐代）

朝别凌烟楼，贤豪满行舟。暝投永华寺，宾散予独醉。

愿结九江流，添成万行泪。写意寄庐岳，何当来此地。

天命有所悬，安得苦愁思。
宿蔡口
刘攽（宋代）

竟日鉴寒水，泊舟复新月。浮光镜上下，空寂照毫发。

华星涌波际，人语自天末。潜鱼跃相闻，去鸟飞渐没。

明生思虑尽，清入心源豁。洗耳事诚非，濯缨情愈阔。
读季布栾布列传
裴谦（清代）

梁楚燕齐各播名，将军义气并纵横。壮夫珍重千金诺，烈士从容五鼎烹。

堪羡曹邱能揖客，可怜彭越为徵兵。髡钳佣赁都非辱，有志从来事竟成。
离峡州后回寄元珍表臣
欧阳修（宋代）

经年迁谪厌荆蛮，惟有江山兴未阑。醉里人归青草渡，梦中船下武牙滩。

野花零落风前乱，飞雨萧条江上寒。荻笋时鱼方有味，恨无佳客共杯盘。
玉照堂观梅二十首
张镃（宋代）

九节筇枝休化龙，佳时朝暮且相从。
枯条岂但敲令尽，鸟雀冲花定不忪。
避地函亭野步
汪藻（宋代）

今日幸无雨，天空出遥岑。行行不知疲，遂至春江浔。

汲路转篱落，人家在桑阴。平畴涨清波，陇麦如人深。

沟畎戏凫鹜，新蒲映浮沈。我生本樵渔，对此谐初心。

风物岂不好，悲来自难任。胡尘暗中原，四海如惊禽。

黄屋狩万里，两宫隔辰参。龙腾鼎湖阔，月晦星河深。

宇宙有倾覆，兹游岂岖嵚。消忧赖浊醪，太息谁能斟。
解友兄王宗一
王佐（汝学）（明代）

几人回首愧朝班，此客空弹贡禹冠。江国草花三月暮，客毡风禹十年寒。

闲来觅句空搔首，老去悲秋强自宽。

万事看来忙不得，不如高卧且加飧。
过长桥予醉卧不及观用仲甄韵
李流谦（宋代）

长桥万古入骚吟，跕跕轻帆卷夕阳。
醉卧不知清景失，老{左夋右兔}电制笑秋鹰。
禅人并化主写真求赞
释正觉（宋代）

五叶之华，三斤之麻，
外无棱角兮中无孽芽。箭石兮是虎，
酒弓兮是蛇，千里之失兮毫厘之差。
得非思议兮自谓一曲之士，望绝涯畛兮人称大方之家。
送新蓬州程倅
吴泳（宋代）

宛宛黄柳丝，锥锥杂花垂。
柳解织别愁，花能送春归。
思君远行迈，游子心依依。
有弦不解挥，有镜不复治。
岂是真不能，持此欲遗谁。
河梁此时曲，泪为生别滋。
但期如水萍，所寄良不移。
杨山人草堂
文同（宋代）

九陇山人文父后，心闲身健两谁如。
玉函经外传奇诀，画戟门谁创隐居。
入鼎灵丹黄似橘，隔墙凡境臭如帤。
何时再到高柟下，倚遍清阴听道书。
使东川。百牢关（奉使推小吏任敬仲）
元稹（唐代）

嘉陵江上万重山，何事临江一破颜。

自笑只缘任敬仲，等闲身度百牢关。
眼儿媚 其一 雨窗即事
张令仪（清代）

料峭轻寒不卷帘。细雨压重檐。莺慵燕弱，花欹柳软，特煞堪怜。

莺花愁绝花知否，空自锁眉尖。天应入梦，人如中酒，常则恹恹。
次韵酬楚兴三颂 其一 答设斋
沈辽（宋代）

莫欺隐几维摩老，不为文殊不设斋。寂寂青山何所有，霜风落叶满空阶。
白虎行
李贺（唐代）

火乌日暗崩腾云，秦皇虎视苍生群。
烧书灭国无暇日，铸剑佩玦惟将军。
玉坛设醮思冲天，一世二世当万年。
烧丹未得不死药，拏舟海上寻神仙。
鲸鱼张鬣海波沸，耕人半作征人鬼。
雄豪气猛如焰烟，无人为决天河水。
谁最苦兮谁最苦，报人义士深相许。
渐离击筑荆卿歌，荆卿把酒燕丹语。
剑如霜兮胆如铁，出燕城兮望秦月。
天授秦封祚未移，衮龙衣点荆卿血。
朱旗卓地白虎死，汉皇知是真天子。
秋胡行
曹丕（魏晋）

尧任舜禹。
当复何为。
百兽率舞。
凤凰来仪。
得人则安。
失人则危。
唯贤知贤。
人不易知。
歌以咏言。
诚不易移。
鸣条之役。
万举必全。
明德通灵。
降福自天。
次韵曾文清公复热句
苏泂（宋代）

百顷沧波望似空，凿冰吾欲浸其中。
何言雷电不为雨，须信梧其自有风。
子晋台头笙远近，西真池面玉丁东。
行笺章奏求清冷，乞取玄冥换祝融。
次韵杨乐道述怀之作
王安石（宋代）

素心非不慕前修，自怪因循欲白头。
猎较趣时终琐琐，画墁营职信悠悠。
濠梁最忆知鱼乐，牢策翻惭为彘谋。
尚有故人能慰我，诗成珠玉每相投。
赠会稽尹医师
林景熙（宋代）

相逢湖海说医灵，学更参玄世味轻。
蓟子他年游碧落，空留药市会稽城。
赠卖松人
于武陵（唐代）

入市虽求利，怜君意独真。
劚将寒涧树，卖与翠楼人。
瘦叶几经雪，淡花应少春。
长安重桃李，徒染六街尘！
初入淮河四绝句
杨万里（宋代）

船离洪泽岸头沙，人到淮河意不佳。
何必桑乾方是远，中流以不即天涯！

刘岳张韩宣国威，赵张二相筑皇基。
长淮咫尺分南不，泪湿秋风欲怨谁？

两岸舟船各背驰，波浪交涉亦难为。
只余鸥鹭无拘管，不去南来自在飞。

中原父老莫空谈，逢着王人诉不堪。
却是归鸿不能语，一年一度到江南。
昔在横港西山与张季友仪父游相别各数年矣今冬邂逅于此相与饮酒道故旧甚乐因各为诗以见所怀
彭汝砺（宋代）

久别西山夜，每怀横水春。圭璋元自合，手足更相亲。

颇笑曾参鲁，尤知管仲贫。酒行脩水石，诗就写松筠。

薄宦分南北，浮生共屈伸。往来俱日月，出入见参辰。

驿骑归何晚，邮书寄稍频。离群初会面，话别故伤神。

束缚随时世，低徊丧本真。点衣尘土旧，侵鬓雪霜新。

蝴蝶南华梦，芭蕉居士身。几时江海去，相看老垂纶。
题高理瞻所藏小景图
陈安（明代）

昔年为客楚江边，雨霁江南二月天。
杨柳画桥深浅水，桃花春岸往来船。
新篘白酒浮杯酽，旋买青鱼出网鲜。
因见画图惊旧梦，东风吹面鬓萧然。
杂兴 其三
张廷玉（清代）

飘风不终朝，骤雨不终日。三复老子言，可知立身术。

譬彼草木微，春华秋始实。气候苟不完，累累安可必。

寄语功名人，进取休太疾。早荣亦早枯，易得还易失。

默识乘除机，处满须防溢。
中秋同栗梦吉饮
高叔嗣（明代）

罢酒俱不乐，开帘望北轩。
寒星出户少，秋露坠衣繁。
散步怜新咏，平居想故园。
空庭今夜月，客思岂堪言。
和刘后村梅花百咏 其五十二
方蒙仲（宋代）

惜花心固凄凉矣，绕树身犹矍铄哉。且莫怨嗟难可口，和羹事只系时来。
送吏部曹郎中免官南归
郑谷（唐代）

高名向己求，古韵古无俦。风月抛兰省，江山复桂州。

贤人知止足，中岁便归休。云鹤深相待，公卿不易留。

满朝张祖席，半路上仙舟。箧重藏吴画，茶新换越瓯。

郡迎红烛宴，寺宿翠岚楼。触目成幽兴，全家是胜游。

篷声渔叟雨，苇色鹭鸶秋。久别郊园改，将归里巷修。

桑麻胜禄食，节序免乡愁。阳朔花迎棹，崇贤叶满沟。

席春欢促膝，檐日暖梳头。道畅应为蝶，时来必问牛。

终须康庶品，未爽漱寒流。议在归群望，情难恋自由。

小生诚浅拙，早岁便依投。夏课每垂奖，雪天常见忧。

远招陪宿直，首荐向公侯。攀送偏挥洒，龙钟志未酬。
绍兴淳熙分命馆职定撰十七首
佚名（隋代）

［圜钟为宫］上直房民，时惟明堂。
配天享亲，宗祀有常。
盛德在金，日吉辰良。
享我克诚，来格来康。
歌妓阿三家题壁
苏镜潭（清代）

当筵一曲曲尘纱，十里珠帘月半斜。枨触江州旧时恨，青衫团扇阿三家。
钓台
林季仲（宋代）

脱身归去亦何求，刚被声名落钓钩。
买得扁舟在祠下，从公觅取旧羊裘。
端明无惰赵公哀诗二首
刘克庄（宋代）

惜身顾影世滔滔，叹息斯人振古豪。
中垒老犹献封事，三闾去尚作离骚。
无金可遗贫如故，加璧难招节更高。
有泪数行刍一束，若为飞渡浙江涛。
过应浩然先生墓
戴表元（宋代）

人间万卷庞眉老，眼见堂堂入草莱。
行客须当下马过，故交谁复裹鸡来。
山花不语如听讲，溪水无情自荐哀。
犹胜黄金买碑碣，百年名字已烟埃。
马病
司马光（宋代）

羸病何其久，仁心到栈频。
须怜苜蓿歉，当认主人贫。
客舍同萧索，山程共苦辛。
未能逢伯乐，且可自相亲。
登华至青柯坪纪胜 其四
陈于陛（明代）

铁索金梯苦未攀，半开台榭亦开颜。秦城北漠寒烟外，汉阙南开夕照间。

云栈千盘平若荠，龙门一曲细如环。奇游恨不通仙史，紫气空留百二关。
咏诸功臣像二十六首 其七 故开国辅运守正文臣资善大夫护军诚意伯赠太师刘文成公基
王世贞（明代）

有一冠貂蝉，白晰美眉姿。皎如张文成，不愧帝者师。

元厦将就倾，良禽择其枝。一见寄帷幄，再见参鼎司。

是吐无不倾，灼灼若蓍龟。峻往鲜回互，巧者能间之。

终藉帝恩深，归魄于山陲。荣名施后代，百世永不隳。
试迈侄所寄冷金牋
晁说之（宋代）

不烦钟鼓强聊萧，自有诗书共郁陶。
暖玉何年来比德，冷金即日得抽毫。
逍遥四章呈钦之尧夫
司马光（宋代）

六合旷无际，逍遥好纵游。
放怀同一贯，瞬目即千秋。
丸遇区臾止，萍随波浪流。
所之皆自得，何惧亦何忧。
送胡民望入京
谢逸（宋代）

龟以气而寿，龙以仁而灵。蛇以无足行，蚓以无肠鸣。

大哉天地间，百怪不可名。洋洋西津水，念子行西征。

与道如有闻，雁来当寄声。
妙庭观 其二
徐安国（宋代）

云軿不许折铛追，太白遗诗人亦疑。千载何人为湔拂，谢家春草又生池。
□因从台驾随侍□政道舍□道真等七人就三危圣王寺□安下霸道场记维天福十五年五月八日游记之耳
释道真（宋代）

三危山内枲世贤，结此道场下停闲。侍送门人往不绝，圣是山谷水未宽。

一旬之间僧久住，感动山神赐霜树。□值牟尼威力重，此山本□住僧田。
荏平述感
潘德舆（清代）

齐西风物近如何，揽辔南来涕泗多。百里田畴无秀麦，四更门巷有清歌。

征人蹀躞谋行乐，长吏逡巡报荐瘥。岳岳马生呼不起，荒荒残日下岩阿。
杭州思归
晁咏之（宋代）

丘壑情无尽，田园兴有馀。何当厌泽国，不奈忆君庐。

庭户草应长，江山木已疏。何时整归棹，八月洞庭湖。
留守待制视学
石介（宋代）

盛府雍容外，轻裘博雅存。
席间闲布帙，钤下书无喧。
首善隆儒术，诸生接讨论。
马融南郡学，龊龊岂堪言。
题壁（人有以炉火药术为事者，辞大哂之，命笔题其壁）
张辞（唐代）

争那金乌何，头上飞不住。红炉漫烧药，玉颜安可驻。

今年花发枝，明年叶落树。不如且饮酒，莫管流年度。
幽兴
真山民（宋代）

不赋千钟赋不箪，天公有意养痴顽。
书犹能看未曾老，诗亦莫吟方是閒。
宽著庭除贫贮月，少栽竹树要观山。
空阶两日无行迹，又上苔花几点斑。
过沙沟店
王恽（元代）

高柳长涂送客吟，暗惊时序变鸣禽。
清风破暑连三日，好雨依时抵万金。
远岭抱枝围野色，行云随马弄轻阴。
摇鞭喜入肥城界，桑柘阴浓麦浪深。
和门下李相饯西蜀相公
姚合（唐代）

圣朝同舜日，作相有夔龙。理化知无外，烝黎尽可封。

燮和皆达识，出入并登庸。武骑增馀勇，儒冠贵所从。

赠诗全六义，出镇越千峰。连日陈天乐，芳筵叠酒钟。

乌台情已洽，凤阁分弥浓。栈转旌摇水，崖高马蹋松。

恩深施远俗，化美见前踪。江晓流巴字，山晴耸剑峰。

双油拥上宰，四海羡临邛。先路声华远，离京诏旨重。

岁除今向尽，春色即相逢。嫩叶抽赪蕊，新苔长翠茸。

冰销鱼潎潎，林暖鸟噰噰。泉落闻难尽，花开看不供。

青城方眷恋，黄阁竟从容。计日归台席，还听长乐钟。
双双燕 感怀
梁清标（清代）

萧萧易水，问何事春来，助人凄恻。苹香柳嫩，妍景任教抛掷。

聊恻郎山雨夕，又梦绕、潭固烟色。纷纭身世多般，已见雁飞南北。

谁遣头须顿白。怕纵有春风，也难消得。壮怀无奈，说甚肝肠铁石。

况听高楼弄笛。盼不到、渔蓑消息。试看陌草青青，正是杜陵寒食。
送张子固
彭汝砺（宋代）

吾少饮酒不知数，有如长虹吞百川。老来畏酒饮辄醉，百事一无如少年。

瘦脚踉跄走病鹤，吟肠悲壮啼寒蝉。夫君尚勇不宜怯，急上青云须着鞭。
李成茂林远岫图
弘历（清代）

淡沱苍山蔚古枝，惟应造物与为师。何人著论名无李，是处营邱放笔时。
画马
刘绩（明代）

双驹汗血已班班，蹀躞春风意态间。
闻道千金求骏骨，不应龙种在人间。
郊游
王嗣经（明代）

禁树青郊外，重城绿水湄。
园林春闰月，花鸟昼晴时。
远岫平浮槛，清泉曲到池。
晚红私蛱蝶，新绿遂黄鹂。
烟断游丝见，风轻落絮知。
一陂芳草色，禁得马蹄迟。
虞美人 题红桥归骑画扇
郑文焯（清代）

澹烟洗得春山瘦。眉妩从谁斗。横桥西畔小桃枝。一自插花人去怨开迟。

马蹄芳草经游地。重到销魂易。红楼长占柳阴阴。只是柳条不繫少年心。
和人清明有感
赵抃（宋代）

湖外清明物态繁，晓林莺舌斗关关。枉缘春意无时尽，自是人心不暂閒。

旧隐东君曾藉草，新官南郡亦登山。满头花卉盈樽酒，且向东风一破颜。
贺新郎 题钱楞仙同年玉堂归娶图二首 其二
曾国藩（清代）

寂寞深闺里。忆东风，泥金乍报，若何欢喜？撤帐筵围停烛夜，细问当时原委。

更密询烧香诗婢。西舍东邻多士女，但骈头附耳夸双美。

不能答，笑而已。

郎君持赠无多子。献妆台，官衣一袭，鸾书一纸。又剩有红线饼餤，合卺同尝甘旨。

珍重说天恩如此。明年携得神仙眷，料趋朝不过花砖矣。

同梦者，促君起。
惜分飞
袁去华（宋代）

雨过残阳明远树。树底鸣蝉无数。临水人家住。靠西便入江南数。

曲迳通幽深几许。翠竹短窗无暑。小立凭肩语。个中曾是孤眠处。
遂宁府境内火池
袁说友（宋代）

泽中有火犹为革，焰出方池更异常。
气烈群山酣土赤，阳潜深地液硫黄。
书生考订言虽确，造化工夫理甚彰。
君看舆薪一杯水，物因偏胜故为强。
重游金陵有怀玉山沈一愚（二首）
苏正（明代）

歧路东西奈别何，壮心憔悴惜蹉跎。
重来云物非前度，黄叶秋风积恨多。
送僧归日东
释妙声（明代）

万里求师踰绝海，齿发渐非心不改。东土山川异昔游，中朝师法今犹在。

故山弟子忆归期，摩挲西指苍松枝。南宗密印已亲授，莫道大唐国里无禅师。
续纪汉武（一作读汉武内传）
崔涂（唐代）

分明三鸟下储胥，一觉钧天梦不如。

争那白头方士到，茂陵红叶已萧疏。
卜算子（湖州砖墙吴氏女失身于土山张氏作妾）
曾觌（宋代）

数尽万般花，不比梅花韵。雪压风欺恁地寒，剗地清香喷。

半醉折归来，插向乌云鬓。不是愁人闷带花，花带愁人闷。
宝光废塔
朱元璋（明代）

宝塔摩青苍，招提岁久荒。
秋高栖俊隼，夜深月影长。
寂寂星摇栖，飞霞入栋梁。
守僧都去尽，萤火作灯光。
鬼哭思禅度，遗经风日张。
独有来巢燕，呢喃似宣扬。
停骖伤古意，云合草头黄。
闻说当年盛，钟鱼彻上方。
【正宫】小梁州
张可久（元代）

春游晚归
玉壶春水浸晴霞，景物奢华。彩船歌管间琵琶，青旗挂，沽酒是谁家？【幺】夕阳一带山如画，数投林万点寒鸦。曲水边，孤山下，游人归去，明月管梅花。
分得金字
涌金门外小壶天，骏马金鞭。屏山金翠画龙眠，金莲啭，金柳曲阑边。【幺】金波满捧金杯劝，舞春风半趄金莲。金缕衣，金罗扇，五人金钏，醉上戗金船。
避暑即事
两峰晴翠插波光，十里横塘。画楼帘影挂斜阳，谁凝望，纨扇掩红妆。【幺】莲舟撑入荷花荡，拂天风两袖清香。酒醉归，月明上，棹歌齐唱，惊起锦鸳鸯。
访杜高士
杖藜十里听松声，隐隐相迎。飞来峰下树青青，添清兴，流水玉琴横。【幺】拂云同坐苔花磴，桂飘香满地金星。山影寒，天光净，野猿啼月，诗在冷泉亭。
雪晴诗兴
冰壶光浸水精寒，好景人间。暗香来处是孤山，寻梅惯，诗思压驴鞍。【幺】琼姬争卷珠帘看，画船中歌舞吹弹。明月残，白石烂，宝花楼阁，十二玉阑干。
湖山堂上醉题
渔翁蓑笠钓船孤，棹入蓬壶。湖山堂上柳千株，芭蕉绿，凉影翠扶疏。【幺】东坡旧日题诗处，喜无人任我歌呼。半醉时，秋山暮，一行白鹭，万朵锦芙蕖。
颂古九首
释思岳（宋代）

问佛答云乾屎橛，明明此理难分雪。
金刚宝剑倒杀人，钝钢止用新罗铁。
除夜作
高适（唐代）

旅馆寒灯独不眠，客心何事转凄然。
故乡今夜思千里，霜鬓明朝又一年。(霜鬓 一作：愁鬓)
自武陵至沅陵道中杂诗十首 其六
何景明（明代）

大壑百馀尺，流水浩汤汤。我行路中断，欲渡无桥梁。

谁为理舟楫，石乱不可航。改辙上危栈，登兹千仞冈。

临深古有戒，侧足以傍徨。
哀夏孝女
郑大惠（宋代）

射生户，北山有虎何不射。
岂不闻夏家有女年十五，随父樵薪入山坞，
父行在前忽遭虎。女见父伤奋不惧，
号泣逐之为虎语。逐之不已虎反顾，
弃其父□衔女去。人言其父死亦苦，
我言最苦是其女。想女失父逐虎时，
眼不见惟见父。射生户，
我今衙告汝。汝这生，
岂无父与母。勿谓官差尚犹豫，
被尔甲兮张尔弩，况虎杀害人多天已怒。
呜呼，虎害人多一若怒，
天又何必使渠生下土。
嵩山十志十首 其十 金碧潭
卢鸿一（唐代）

水碧色兮石金光，滟熠熠兮濙湟湟。泉葩映兮烟茑临，红灼灼，翠阴阴。

翠相鲜兮金碧潭，霜天洞兮烟景涵。有幽人兮好冥绝，炳其焕兮凝其洁，悠悠千古兮长不灭。
送君俞
李觏（宋代）

之子来相问，吾言岂不诚。文章难得理，声律易求名。

贫甚须清节，亲安莫远行。异时如有立，宗族亦知荣。
八月十七日霜
方式济（唐代）

土床入夜气，骨冷火不温。起视手种花，委仆墙篱根。

早霜才一夕，不缓须臾恩。穷边无林柯，后凋谁与言。

柔条爱戕伐，悼惜同兰荪。回忆故乡暖，万里伤征魂。
问春二首 其二
杨万里（宋代）

元日春回不道迟，匆匆未遣万花知。道山堂下红梅树，速借晴光染一枝。
平湖十咏为过郎中太仆作 其八 北原牧唱
李东阳（明代）

北原草青牛正肥，牧儿唱歌牛载归。儿家在原牛在坂，歌声渐低人更远。

山苍茫，水清浅。
蓦山溪 东溪雨中修禊
陈维崧（清代）

蜗庐蚁国，不醉公何补。脱帽放狂歌，自古说、英雄无主。

携朋命酒，船泊画溪东，挑荠菜，焙新茶，饱看浪花舞。

小村背郭，蘸绿杨千缕。春事渐飘零，总付与、数声柔橹。

今朝天气，何必定鲜新，三月雨，一湖风，翻样兰亭谱。
南乡子 花朝
冯鼎位（宋代）

晓雾如烟，轻寒细雨嫩晴天。红杏枝头莺对语，飞去，昨夜玉人春梦处。
华亭吴江道中偶作十绝
朱长文（宋代）

舟去舟来阅古今，梦中忧乐累人深。
凭将一匊松江水，未洗尘缨且洗心。
昨夜陪诸公饮今尚委顿未能起坐闻孙守出送陈祠部供帐溪上见招不果往戏作小诗寄之
毛滂（宋代）

孙公金作骨，何独无燥湿。雄姿逼龙虎，风雨坐嶪岌。

黄堂烂绣筵，春瓮融玉汁。银台三见跋，醉眼梦欲入。

公张两瞳电，照我毛发立。平明郭西门，钟鼓仍盛集。

我方拥黄紬，势作蚯蚓蛰。乃知千里姿，追趁何翅十。

春溪葡萄碧，饮渴谁当吸。愿君苦留客，堕翠应可拾。

未用奏伊凉，舞红催玉粒。
垂丝钓（戊戌迓客。自入淮南，多所感怆作）
丘崈（宋代）

夕烽戌鼓。悲凉江岸淮浦。雾隐孤城，水荒沙聚。人共语。尽向来孤处。谩怀古。

问柳津花渡。露桥夜月，吹箫人在何许。缭墙禁＿。粉黛成黄土。惟有江东注。都无虏。似旧时得否。
岱宗吟
王弘诲（明代）

我寻青帝问真源，至人邀我登天门。天门高高望何许，乃在咸池之阳岱宗之阯。

石磴萦纡十八盘，云根磅礴九百里。厥初浑沌谁为凿，二仪中分列五岳。

帝遣大皞奠此方，岩岩巨镇雄廖廓。洞天福地倚崔嵬，层霄万叠芙蓉开。

黄河如带，渤海一杯。半夜见晓日，中岭兴云雷。齐州九点苍茫若可辨，吴阊匹练指碧空而惊猜。

噫吁嚱，太山之高其不可极也，如此使人登之，飘飘乎若御冷风而超尘埃。

忆昔登封七十二氏，厥有虞周，其名最著。秦汉以还此义微，金泥玉检纷兹瘗。

祇今作者知何地，树亦不能为之留，碑亦不能为之记。

惟有岩前倏忽变幻之白云，领略兴衰千古意。悠悠往事难具陈，振衣聊此朝群真。

遥见玉女池前香馥郁，仙人洞里气氤氲。霓旌绛节交缤纷，云是上清大帝、碧霞元君，使人对此摇精魂。

齐宫祝釐，祠官秩礼，嬴妇吹箫，冯夷击鼓。灵之来兮锡予祉，望而不见兮逍遥容与。

傍有青鸟使，授予黄庭经。览之殊未了，倏忽还空冥。

踌蹰胜览意何已，鞅掌尘踪未停轨。何当晞发长兹游，回头寄谢朗然子。
建炎丞相成国吕忠穆公退老堂诗 其一
胡邃（宋代）

名重功高服搢绅，精神图画在麒麟。去提黼扆还天子，归与园林作主人。

三径松筠供啸傲，一堂风月替嚣尘。时平自有无穷事，谁解如公早退身。
送江汶川入秦次张晴岚韵
马朴臣（清代）

少年嘘气结丹霞，舌在惊看鬓已华。笑我仍骑燕市蹇，送君重上霸陵车。

心怜老友长为客，梦绕衰亲约到家。分手泪痕寒似雪，不须天外更飞花。
喜晴
陆游（宋代）

葛衣初著喜新晴，寂寂虚堂一榻横。
乍坼孤花藏叶罅，晚归双燕拂帘旌。
舞空不断游丝直，掠地还飞落絮轻。
剩欲倚阑寻好句，清笳已复动高城。
寿崔帅卿七绝
洪咨夔（宋代）

垂弧节过便春风，入侍猩袍一点红。
殿上兽樽谁得饮，汉廷诸老定输公。
命噶尔藏多尔济诸台吉随围即事得句
弘历（清代）

怀惠无劳咏匪茹，櫜鞬左右听相于。底须巀嶭㭬为弋，自有兴安周作阹。

子弟三韩善枉矢，后先四部詟穿鐻。山庄指日旋清跸，凯宴还赓零露湑。
过汉武望仙宫在鄜寺之西三绝句
晁说之（宋代）

海外求仙事渺茫，却烦鹤驾访刘郎。
修门自有偷桃客，好试低眉问帝乡。
雨轰漈
蔡佃（宋代）

水流石激拟鸣雷，洞里乾坤别有台。玉舄扶风飞复下，琼花带雨落还开。

钟声敲断白云袅，树影盘回黄鹤来。笑道神仙无觅处，空留丹灶冷苍苔。
寄朱仰之
王洋（宋代）

年齐甲子性同宜，想见论文更不疑。
小约同行先具酒，且推独不放君棋。
庭前雁鹭能堪否，堂下龟鱼暂付谁。
好向蓝田报消息，多栽松竹待哦诗。
彦清生日
洪皓（宋代）

朔旦得天正，王孙庆始生。
北溟鹏已化，东国凤先鸣。
卓尔神峰秀，昭然冰鉴清。
谋谟曾启沃，议论复纵横。
棣棣威仪富，汪汪轨度宏。
古今书并览，辽汉字兼行。
折狱严无讼，齐家肃有声。
从军依玉斧，教子胜金籝。
筑馆勤延客，趋庭诤戢兵。
坐桑观政异，飞舄入朝轻。
避乱迎文若，闻歌戏武城。
妙龄聊制锦，强仕且和羹。
可谓田门相，宁议尹世卿。
青云应速致，绿绶谅垂荣。
正是颇劳止，何当早太平。
七年淹伴读，万里阻求成。
报主心虽切，思亲骨亦惊。
自嗟同陟屺，谁与共班荆。
冬日凌晨至，祥星际晓明。
老彭知易比，五福不难并。
木兰花慢·自东君别後
陈德武（宋代）

自东君别後，对花柳、愈无聊。但旅寓年年，梦添夜夜，饭减朝朝。旅怜此情何似，却梅天、风雨正潇潇。奁玉有谁暖眼，带围漫自松腰。深沈庭院好香烧。水远玉人遥。念信阻鸾笺，调空绿绮，字满鲛绡。东君也知人意，几黄昏、天际送兰桡。锦荔堂前载酒，梧桐月下吹箫。
南乡子 其二
陈师道（宋代）

潮落去帆收。沙涨江回旋作洲。侧帽独行斜照里，飕飕。

卷地风前更掉头。

语妙后难酬。回雁峰南未得秋。唤取佳人听旧曲，休休。

瘴雨无花孰与愁。
题紫溪春晚图画
韩淲（宋代）

东风满地吹瑶草，水煖双流山四抱。参差楼观倚晴空，林霭乍收初日杲。

杏桃婀娜开花早，蝶绕莺迁鱼在藻。人家篱落动耕桑，溪女往来翁唤媪。

务头腊酒贱仍好，麦熟官清农晏保。岝崿峰高多醉游，天目潭深无旱祷。

谁把丹青能一扫，点缀毫芒殊可考。分明融荡紫溪春，路入烟霞是仙岛。
学进士作大方无隅二首 其一
刘克庄（宋代）

趋出范围表，方之大者乎。理同然不异，隅至此俱无。

圣岂东西然，游何内外拘。鹄边天浩浩，蜗角国区区。

广可包三极，微宁泣一夫。晚知庄老诞，终向孔门趋。
题东坡竹
李昴英（宋代）

叶叶枝枝各标致，密密疎疎总风味。
笔为化工壁为地。顷刻种成此君子。
虽然月影水影写真似，安得千年尚生意。
铜雀妓
刘方平（唐代）

遗令奉君王，嚬蛾强一妆。
岁移陵树色，恩在舞衣香。
玉座生秋气，铜台下夕阳。
泪痕沾井干，舞袖为谁长。
再送舟
员兴宗（宋代）

公非不通险，任重载者浅。此去荷责轻，又得先归便。
别修觉寺无本上人
郑谷（唐代）

松上闲云石上苔，自嫌归去夕阳催。

山门握手无他语，只约今冬看雪来。
石舟叹
汪藻（宋代）

匆匆负锸鹅鹜喧，闪闪蹴车雷电翻。一城骚动急星火，官渠底用农时穿。

海神有意驱巨石，风伯不肯停阴云。坐令榷水甚于酒，盗者以乏军兴论。

峨峨之山载大艑，所过郡邑千官奔。绣衣持斧坐堤上，百渎倒尽生龟文。

民间四月种不入，敢惜数斗春泥浑。君王神圣古无有，谈笑坐可回乾坤。

何妨謦欬九天上，叱散黄帽还嵌根。嗟哉食肉胡不告，勿谓石也安能言。
秋日漫兴二首
洪迈（宋代）

一夕西风木叶飞，画梁落月淡余辉。
银灯夜照还家梦，金剪亲余寄远衣。
霜信早随新雁至，素书深讶故人稀。
无因为谢东曹掾，钙熟莼香莫便归。
句 其二
张仲节（宋代）

夜夜月明金苑里，如何照不到长门。
华亭十咏 其八 陆机宅
唐询（宋代）

旧谍传遗趾，悠然历祀深。人无令威至，门异下邽箴。

谷水当年溜，昆山昔日阴。鲁堂那复见，丝竹若为寻。
交趾伪少保国相丁公文以诗饯行因次韵 其二
陈孚（元代）

一雨随车洗瘴烟，大鹏还击水三千。南来未了维摩病，北渡空思达磨禅。

使节寻常铜柱外，天威咫尺玉阶前。临岐握手无他祝，留取忠贞照暮年。
游大涤
张濡（宋代）

危楼拱翠出层空，画栋朱栏缥缈中。
客散月明风露下，一奁天棘伴丝桐。
元日
释契嵩（宋代）

暗里春催曙色明，百鸡迎晓报新声。宿寒尚在龙蛇蛰，岁历初传日月迎。

蓂叶四时今始发，梅花一旦占先荣。山家也祝尧天寿，漫学牛山报太平。
咏怀十首 其五
李云龙（明代）

清晨戒我车，意欲远游行。出门四顾望，但见浮云生。

荆棘周道傍，豺虎正纵横。平林有铩翮，朱凤戢其形。

为害苟不顾，何以保令名。改辙理方舟，去去俟河清。
袁总督电奏有大祸将临语闻而感赋
李希圣（清代）

事过方知大祸临，君臣相对但沾襟。死棋著著犹堪覆，长夜漫漫直到今。

三户亡秦那可得，诸公误国是何心。当时痛哭书还在，吞炭年来口已瘖。
秋夜作
钱起（唐代）

万计各无成，寸心日悠漫。浮生竟何穷，巧历不能算。

流落四海间，辛勤百年半。商歌向秋月，哀韵兼浩叹。

寤寐怨佳期，美人隔霄汉。寒云度穷水，别业绕垂幔。

窗中问谈鸡，长夜何时旦。
次韵吴少保春日四首 其四
项安世（宋代）

弹压江湖景有归，指麾物象思无违。不周风顶飞栏上，抚掌人间得失微。
贾天锡惠宝薰乞诗多以兵卫森画戟燕寝凝清香
黄庭坚（宋代）

衣篝丽纨绮，有待乃芬芳。
当念真富贵，自薰知见香。
便风经雁汊宿荻港是日舟行四百里三首
岳珂（宋代）

近岸千帆阅，雄襟一昔舒。
云程排沸浪，风御翼澄虚。
块历过都马，波翻纵壑鱼。
经旬叹淹滞，此理盍乘除。
越城待旦
唐彦谦（唐代）

策策虚楼竹隔明，悲来展转向谁倾。天寒胡雁出万里，

月落越鸡啼四更。为底朱颜成老色，看人青史上新名。

清溪白石村村有，五尺乌犍托此生。
闲居
韩偓（唐代）

厌闻趋竞喜闲居，自种芜菁亦自锄。麋鹿跳梁忧触拨，

鹰鹯搏击恐粗疏。拙谋却为多循理，所短深惭尽信书。

刀尺不亏绳墨在，莫疑张翰恋鲈鱼。
澹归灵骨入塔
释函是（明代）

投江料非诸子事，归岭宁违汝夙心。既订生还三峡寺，何妨死塔五溪岑。

孤衷岂植燃灯后，大愿还同楼至深。老眼泪涔挥不断，千生魂魄许相寻。
出官经硖石县（天复三年二月二十二日）
韩偓（唐代）

谪宦过东畿，所抵州名濮。故里欲清明，临风堪恸哭。

溪长柳似帷，山暖花如醭。逆旅讶簪裾，野老悲陵谷。

暝鸟影连翩，惊狐尾纛簌。尚得佐方州，信是皇恩沐。
莲子寄外
龙辅（宋代）

莲房新摘袖中携，剖寄青青子数枚。
若识心头最清净，莫嫌根脚本污泥。
海上秋怀
吴融（唐代）

辞无圭组隐无才，门向潮头过处开。几度黄昏逢罔象，有时红旭见蓬莱。

碛连荒戍频频火，天绝纤云往往雷。昨夜秋风已摇落，那堪更上望乡台。
酹江月（寿詹守生日在武夷设醮）
卓田（宋代）

武夷山字，日使君衔上，新来带得。便觉闲中多胜事，满眼烟霞泉石。云卷尘劳，风生芒竹，去作山中客。晓坛朝罢，自然五福天锡。

当此孤天悬门，步虚声远，直透云霄碧。替却燕姬皓齿（此句缺一字），洗尽人间筝笛。九曲溪深，千岩壁峭，大寿应难匹。辑车有待，日边飞下消息。
百字令·九日王经三招饮
陆震（清代）

他乡重九，问何人、为送一卮酾醁。正想佳晨拚剧饮，我友忽焉来速。

缕脍登盘，斫鱼供馔，好酒盈尊绿。尊前何有，有丝有竹有肉。

久矣月夜花天，偷声减字，不听消魂曲。今夕当筵闻妙技，顿解羁愁千斛。

若为吾歌，吾为若舞，狂态惊童仆。屏间匿笑，满头乱插黄菊。
戏和淳诗卷
楼钥（宋代）

暮年甘散诞，壮志久消磨。
自媿今摩诘，谁怜老伏波。
清新慙庾信，敏慧谢甘罗。
惟有诗情在，犹能益办多。
古枫
钱时（宋代）

白云岩下古株风，洞洞从根透顶空。
认得自空真面目，逢春叶绿到秋红。
赠吕梦得
黄裳（宋代）

壮年场屋便归休，趋向逍遥独自游。贫后谁知心匪石，老来犹自气横秋。

人无直道君难合，诗有清风我怕酬。香爇一炉经一卷，红尘应是懒回头。
寒火
朱之蕃（明代）

腾空烈焰挟灰飞，望里荧煌煖气微。禅性定馀传指灭，客心燃后御风归。

烹来石髓凉侵齿，著尽霓裳冷切闱。入火化人元不爇，徒劳炙手借炎威。
玉楼春
张孝忠（宋代）

绿波春早青烟暮。翠幕船如天上去。深杯浊酒醉贤人，隔岸幽花怜静女。浮云散乱流萍聚。恨满韩张离合处。欲招骑龙帝乡人，来咏叉鱼春岸句。
和五祖老和尚寄铁牛歌
释清远（宋代）

混沌未分先剖判，生成不假阴阳煅。头角前来是好牛，皮毛更不重更换。

满目平田无寸草，饥餐渴饮无生老。威音王佛是如今，有甚众生可寻讨。

哮吼一声天地动，达人见处吾无用。坐断毗卢世界宽，自是衲僧眼皮重。

一遇知音和始齐，自馀总是闲陪从。
和郑十三东斋言事二首
李廌（宋代）

为贫轩冕未忘情，宁使栖迟抱六经。
安得神仙断鲸剑，拂开云六露天青。
雾浓玄豹终朝隐，冰薄猜狐抵夜听。
昏垫直疑皆饮鸩，沉冥何苦辨清醒。
避雨山合舍望见蒲圻县
何景明（明代）

向晚蒲圻道，遥闻鸡犬喧。斜光入深巷，疏雨过闲门。

县市浑依水，人烟只类村。萧条灯火夕，沽酒共谁论。
至上高谒李先甲会渊才德修
释德洪（宋代）

先甲志大性重迟，是中可筑平生基。心期功名定不赦，未识所生游从谁。

渊才人间汗血骥，德修天上麒麟儿。知君怀中有卿相，探手但未忙取之。
和水竹梅烛韵 其二
李曾伯（宋代）

谁将花烛聘东风，与海棠时恨不同。意已不求真会合，何妨一白对千红。
次韵送刘都干赴金陵 其四
项安世（宋代）

商妇唱歌歌断魂，吴姬压酒酒盈樽。金陵子弟相呼唤，醉著轻衫过市门。
广琴操十首 其六 岐山操
朱右（元代）

自邰有家，于夏之先。克承勿怠，瓜瓞绵绵。开我邠宇，衍我宗禋。

嗟狄之人，敢乘以奸。彼岨矣岐，将遂于迁。既有我土，勿戕我民。
鱼石二首
孔武仲（宋代）

人疑鱼托石，我谓石为鱼。
持以赠君子，端能辟蠹书。
无情逐波浪，有此璠与玙。
坐得江湖意，萧然亦起予。
祖印寺俗云严光寺考治平堂牒乃光严也又言有子陵墓因往吊之
韩淲（宋代）

长沟流水急，荒涂少人迹。扶舆问遗踪，晶晶度秋日。

子陵谁复知，墓古莽榛棘。传闻虽未真，此意自无极。
赠眉阳致政程浚少卿
范纯仁（宋代）

清节高风世所推，秋毫名宦肯徘徊。勇抛朝市无穷事，笑指林泉独自来。

吟榻未移溪月上，醉巾长拂野云回。尘衣欲作登门客，几杖何妨许暂陪。
和咏梅
顾彦夫（明代）

官阁梅花破雪开，未吟先暖赏春杯。凭谁寄与人千里，许我来看日几回。

竹外一枝风洒落，琴中三弄思徘徊。如何不入灵均赋，自古山林有逸才。
十月十五日夜作连珠诗四首 其四
朱之才（宋代）

跏趺真作坐禅僧，不学窗间故纸蝇。湛若琉璃含宝月，此中无减亦无增。
上古之什补亡训传十三章。陵霜之华一章
顾况（唐代）

（陵霜之华，伤之实也。）

陵霜之华，我心忧嗟。阴之胜矣，而阳之加。坱轧陶钧，

乃帝乃神，乃舒乃屯。烈烈严秋，熙熙阳春，职生有伦。

今华发非其辰，辰属东方之仁，遐想三五。黄帝登云，

尧年百馀。二仪分位，六气之渝。二景如璧，五星如珠。

陵霜之华兮，何之妄敷。
西江月
向子諲（宋代）

微步凌波尘起，弄妆满镜花开。春心掷处眼频来。秀色著人无耐。

旧事如风无迹，新愁似水难裁。相思日夜梦阳台。减尽沈郎衣带。
句
杨亿（宋代）

仙盘露冷蛛丝湿，绮阁香风风吹传。
送蔡伯畛往潮州四首
陈藻（宋代）

向来一梦兆孤青，还记伶俜过驿亭。
今日此行非昨日，他时归骑相掀腾。
游西湖五首
滕岑（宋代）

乍来乍去堤边鹭，似有似无烟里山。
何人为展古画轴，尘暗缣绡浓淡间。
护客高邮道中舟中读简斋十月诗因和其韵
虞俦（宋代）

莫莫休休兴已阑，满头尘土更弹冠。
雁从北到传书易，淮界中流遣恨难。
蓬底吟哦诗有味，胸中磊磈酒无欢。
故人莫枉绨袍意，范叔犹能忍一寒。
将发广陵书寄李大生时大生奉使归如皋
郭之奇（明代）

秋光不可量，客思不可让。所思在何许，悠悠绪不畼。

当兹露未晞，及此流芳壮。从人一水中，苍葭或无恙。

忆在长安邸，伊我同微尚。樽酒辄共倾，寸心时相向。

新诗月满束，和汝谁堪唱。哀时避锥末，学古鞭独上。

每约还山期，预作远游舫。务趁广陵涛，一尽江皋状。

洗心探石泉，写意镂幽嶂。今来既浃旬，朝朝跂予望。

烹鱼未得书，安能悉尔况。举目念征鸿，霄羽徒虚飏。

所希心异迹，未必今殊向。已叹龙冈遥，还闻鹤野旷。

何当坐拂郁，使我空惆怅。晚潮动千楫，晨风催五两。

长跪缄此辞，此词君亦谅。他日君思我，岭梅春复放。
郑生承武自闽来访
于慎行（明代）

蓬蒿三径少将迎，客有相过万里程。观乐游同吴季子，谈经业里郑康成。

悲欢往事青灯话，要眇新辞白雪声。他日上林传赋草，应知首问长卿名。
八声甘州·有庞眉
李曾伯（宋代）

有庞眉、扶杖岘山来，举觞寿南山。道天怜赤子，相逢钧播，久望山还。幸际君王神武，上宰是甘盘。少运风霆手，整顿何难。好个霜天时候，听雁门新雁，眺远凭阑。想经纶心上，一点炳如丹。抚舆图、真儒事了，把勋庸、留在鼎彝看。八千岁，四明洞府，一佛人间。
酬郑模
张祜（唐代）

故人沧海曲，聊复话平生。喜是狂奴态，羞为老婢声。

宦途终日薄，身事长年轻。犹赖书千卷，长随一棹行。
偈颂八十七首
释慧开（宋代）

归来一月余日，内外人事已毕。
恣意饱饭噇眠，说甚金圈栗棘。
分明告报诸禅，直下便须委悉。
更若拟议踌躇，照顾脑门霹雳。
感皇恩·天地一蘧庐
姬翼（元代）

天地一蘧庐，形骸寄旅。弹指光阴遽如许。眼前心上，暗鬼空华无数。尽劳生冗冗、同囹圄。尘境破除，于中作主。俯仰人间已今古。忍将一点，甘受名囚财虏。访林泉自在、云霞侣。
次韵圣和秋夜对月
刘摰（宋代）

绿桂西风老，金波玉气明。清霜酣夜色，群籁息秋声。

毛骨无遗照，关河共远情。十年吟塞曲，画角厌悲鸣。
访明公大德
韩偓（唐代）

寸发如霜袒右肩，倚肩筇竹貌怡然。悬灯深屋夜分坐，

移榻向阳斋后眠。刮膜且扬三毒论，摄心徐指二宗禅。

清凉药分能知味，各自胸中有醴泉。
寄徐昭法
朱鹤龄（清代）

一别精庐岁月徂，比来曾有宿舂无。身穷壑谷能逃忌，隐托文章不厌孤。

春院繁英伤锦绣，秋风落叶感菰蒲。稻粱那得縻黄鹄，莫怪长饥化白凫。
赠应秀才
陆游（宋代）

过宋不见元城公，渡淮不见陈了翁，当时人人皆太息，至今海内倾高风。
老夫七十居乡县，龌龊龙锺何足见；辱君雪里来叩门，自说辛勤求识面。
我得茶山一转语，文章切忌参死句。
知君此外无他求，有求宁踏三山路？
杂兴 其二
方一夔（宋代）

不露文章世不惊，由来天亦厌虚名。弦歌夫子穷将圣，风雅灵虚死独清。

其道卷怀何足恨，斯文得与岂无情。长歌独坐沧浪水，休说他年起濯缨。
为石民瞻题风雨溪桥手卷
俞德邻（宋代）

烟林雨气昏，行客苦迢递。谁知渡溪桥，风尘满天地。
新晴
陆游（宋代）

寂寂房栊鸟雀声，熏笼茶灶正施行。
繁花满树春才半，斜日穿云雨乍晴。
引睡书横犹在架，围棋客散但空枰。
病怀莫道伤幽独，小榼芳醪手自倾。
不寐十首
方回（元代）

夜眠才合眼，即见此诸公。
骸骨已应朽，精神犹自通。
老怀常忽忽，暮景极匆匆。
知己恩难报，皇天识寸衷。
西江月 其十三
张伯端（宋代）

丹是色身至宝，炼成变化无穷。更于性上究真宗。

决了死生妙用。

不待他身后世，现前获福神通。自从龙虎著斯功。

尔后谁能继踵。
梦登河汉
梅尧臣（宋代）

夜梦上河汉，星辰布其傍。
位次稍能辩，罗列争光芒。
自箕历牛女，与斗直相当。
既悟到上天，百事应可详。
其中有神官，张目如电光。
玄衣乘苍虬，身佩水玉珰。
丘蛇与穹鳖，盘结为纪纲。
我心恐且怪，再拜忽祸殃。
臣实居下土，不意涉此方。
既得接威灵，敢问固不量。
有牛岂不力，何惮使服箱。
有女岂不工，何惮缝衣裳。
有斗岂不柄，何惮挹酒浆。
卷舌不得言，安用施穹苍。
何彼东方箕，有恶务簸扬。
唯识此五者，愿言无我忘。
神官呼我前，告我无不臧。
上天非汝知，何苦诘其常。
岂惜尽告汝，於汝恐不庠。
至如人间疑，汝敢问於王。
扣头谢神官，臣言大为狂。
骇汗忽尔觉，残灯荧空堂。
王敏节欢喜帖赞
岳珂（宋代）

秦火燎原，衣冠涂炭。
绕指之柔，出乎百锻。
如公之刚，犹死忧患。
时欤命欤，一览三叹。
山居杂诗九十首
曹勋（宋代）

闽浙风土异，九日未见菊。
丰枝閟秀色。细蓓凄已绿。
当樽折野蕊，气味亦格触。
讵知三径中，采采不一足。
浩气吟 其三
瞿式耜（明代）

正襟危坐待天光，两鬓依然劲似霜。愿仰须臾阶下鬼，何愁慷慨殿中狂。

须知榜辱神无变，旋与衣冠语益庄。莫笑老夫轻一死，汗青留取姓名香。
书志
陆游（宋代）

往年出都门，誓墓志已决。
况今蒲柳姿，俛仰及大耋。
妻孥厌寒饿，邻里笑迂拙。
悲歌行拾穗，幽愤卧啮雪。
千岁埋松根，阴风荡空穴。
肝心独不化，凝结变金铁，铸为上方剑，衅以佞臣血。
匣藏武库中，出参髦头列。
三尺粲星辰，万里静妖孽。
君看此神奇，丑虏何足灭！
次韵朱晦翁十梅·枯梅
王炎（宋代）

虬根蚀土石，老干饱霜雪。
孙枝吐春妍，靳惜那忍折。
奉和圣制赐诸州刺史以题座右
张九龄（唐代）

圣人合天德，洪覆在元元。每劳苍生念，不以黄屋尊。

兴化俟群辟，择贤守列藩。得人此为盛，咨岳今复存。

降鉴引君道，殷勤启政门。容光无不照，有象必为言。

成宪知所奉，致理归其根。肃肃禀玄猷，煌煌戒朱轩。

岂徒任遇重，兼尔宴锡繁。载闻励臣节，持答明主恩。
因道友说陈搏打睡警之
释印肃（宋代）

日当午，有巴鼻，
莫似这汉打瞌睡。精魄沉滞识神牵，
堕入三途难出离。我这裹，
不如是，眼若不睡诸梦除。
端然静坐没牵缠，纵横自在无萦系。
学道人，生惭愧，
普庵万劫眼不闭。鼻孔连天叫大哥，
海纳细流通大意。劝君修，
休退志，坐断乾坤无别义。
一条脊骨练纯刚，撑天拄地更无二。
这光明，全体是，
充满山河崇富贵。明月堂堂皎碧天，
绝待灵明撒手去。一事无心了便休，
祖门一句普天取。离相非空无别是，
无声之乐响啾啾。
礼烈亲王克勒马歌
陈寿祺（清代）

烈王骨性真龙种，天马天生佐神勇。肝胆如人貌不成，但见丹青发梢动。

其脩丈咫高七尺，鳞甲生胸角生额。国初驾驭皆英雄，蹴踏风云百灵役。

乌拉叶赫三韩东，王来破竹成奇功。明师五日萨尔浒，二十万众为沙虫。

此马所向一敌万，出入百战如游龙。自跑圣水洗疮痏，夕阳严液流淙淙。

万里归来沫流赭，锦鞯罗帕华轩下。忽闻金鼓误军声，犹想奔虹天际行。

王生尔生死尔死，世上孤忠有如此。可怜人马两神奇，白山草木呼风起。

迩来陇汉旌旗殷，马{马戌}万骑尘埃间。星精何由降太乙，元蹄西踣巴夔山。

大宛青海历无草，岁贡岂免参𩥭𩦂。许𦙷帛齿金门式，愿铸骐驎立九关。
忆王孙
徐淑秀（清代）

重重幽恨锁眉峰。斜倚阑干思未穷。徒使心牵问不通。

忆相逢。在梦中。
高宗皇帝挽词二首
叶适（宋代）

河济初开府，江淮晚视师。
缵戎由子圣，永命独天知。
鹤唳空虚警，云生仗自移。
上哀何以称，卒代继周时。
赠不食姑
翁卷（宋代）

嫁时衣尚著，忽自欲通仙。
终日常持呪，经年只饮泉。
瘦形非是病，怪语却如颠。
金母还知尔，招邀归洞天。
高宗郊祀前庙朝享太庙三十首
真宗（宋代）

八音谐律，缀兆弃庭。
进旅退旅，肃然和平。
盛蜀祖宗，灵监昭升。
象功崇德，遹观厥成。
颂证道歌·证道歌
释印肃（宋代）

不须怨诉更尤人，动是洋铜角汁淋。
更入火轮并剉碓，牛头狱卒脔肝心。
庐陵李直卿以复名其斋求予诗久未暇也今日雪
张栻（宋代）

万化根原天地心，几人於此费追寻。
端倪不远君看取，妙用何曾间古今。
颂古三十一首
释安永（宋代）

三人证龟唤作鳖，哑子得梦向谁说。
电光影裹浪驱驰，踏破澄潭一轮月。
陈白阳古木寒鸦
翁树培（清代）

两崖老树摇秋声，疏林摵摵飘红英。槎丫瘦削倍萧瑟，俄看数点寒鸦横。

横处排空复成阵，欲落不落栖还惊。性果求安便止宿，心缘怀侣犹飞鸣。

商飙习习振林谷，纷纷翔集仍回萦。一枝岂不故巢恋，归羽未定烦经营。

烟云半抹意惝恍，树杪遮断红霞明。长空来往极寥廓，徘徊怅望劳浮生。

合离下上得所适，超忽远近随遐征。树惟见鸦不见叶，夕阳疏影衔山晴。

山人静者独观妙，机心世虑两不撄。临流拄杖意何属，坐视物化无枯荣。

写生取神不求似，气味包蓄逾孤清。微烘淡墨渐无迹，门径异否衡山评。
我客
薛季宣（宋代）

昔我客荆梁，从事清蕖幕。太仓蠹红腐，吹竽滥东郭。

去作徒劳吏，青衫走樊鄂。抚字亦何心，催科厌笞掠。

借问差少愧，而今不如昨。天游内于于，纷至攘六凿。

铸此一错字，为费几魏博。闲居幸从容，琴书有真乐。

胡然令闲忙，远谢乘轩鹤。人生百年中，藏舟固非壑。

顾已习迷途，如蚕自缠缚。作诗忏当来，聊以慰寥落。
重阳
陈与义（宋代）

去岁重阳已百忧，今年依旧叹羁游。
篱底菊花唯解笑，镜中头发不禁秋。
凉风又落宫南木，老雁孤鸣汉北州。
如许行年那可记，谩排诗句写新愁。
九月一日口号奉呈显翁文叔
吕南公（宋代）

九秋未尽六秋穷，露冷风高爽气雄。无事日成多事过，故乡身与异乡同。

心随酒盏归愁外，眼对时花到梦中。鸿雁已南吾渐北，自怜安稳愧庞公。
题罗元宰四时行乐图 其四 雪窗著述
成鹫（清代）

秦火犹存未烬书，渊源家学富三馀。分明古道照颜色，映雪寻行愧不如。
山兰
丘逢甲（清代）

剑叶萎蕤千仞冈，文琴声断到今藏。洞天供养难为俗，香国逃名不愿王。

高士在山饶远志，佳人绝代抱幽芳。九州地尽灵根露，早合寒薇共首阳。
送王太史胤昌册封关内便道省寿太夫人
王世贞（明代）

玉节新从北极开，彩衣仍出尚方裁。犹龙紫气将西度，如带黄河自北来。

岳色昼晴回菡萏，珂声春晓散蓬莱。称觞不贷夷门酒，分得君王露一杯。
奏乞奉祠留衢州皇华馆待命
陆游（宋代）

世念萧然冷欲冰，更堪衰与病相乘。
从来幸有不材木，此去真为无事僧。
耐辱岂惟容唾面，寡言端拟学铭膺。
尚余一事犹豪举，醉後龙蛇满剡藤。
春日有作
朱淑真（宋代）

景近清明节，垂杨翠缕长。
塞鸿归朔漠，海燕渡潇湘。
花丽繁争景，莺娇巧转簧。
西园正明媚，收拾入吟乡。
同曼公、树本入仙回洞访严伯玉
钱澄之（清代）

窈窕仙源路，崎岖秋雨馀。喷泉崩古栈，绝岭挂蓝舆。

客是严陵裔，窗存宛委书。屯军与杂处，可得遂安居？
正月十二日北上留别西湖
裕贵（清代）

春风吹冷段家桥，倦把离觞倚画桡。胜地昔游余梦想，新年远别欲魂销。

孤山梅树开成雪，九里松声响似潮。此去燕台每南望，最难忘却是花朝。
题董邦达山水十六幅 其五 澄江泛艇
弘历（清代）

叶下洞庭波，拿舟风月多。不知兀坐者，所寄得于何。
念奴娇
赵龙图（宋代）

吾今老矣。好归来、了取青山活计。甲子一周余半纪，谙尽人间计理。婚嫁随缘，田舍粗给，知足生惭愧。心田安逸，自然绰有余地。

还是初度来临，葛巾野服，不减貂蝉贵。门外风波烟浪恶，我已收心无累。弟劝兄酬，儿歌女舞，落得醺醺醉。满堂一笑，大家百二十岁。
晓歌
庄南杰（唐代）

鹍鸡哭树星河转，海上金乌翅如电。嫦娥敛发绾云头，

玉女舒如织天面。九土厨烟满城邑，商洛陇头车马急。

魏宫钟动绣窗明，梦娥惊对残灯立。
送人
徐月英（唐代）

惆怅人间万事违，两人同去一人归。

生憎平望亭前水，忍照鸳鸯相背飞。
观钱塘江潮时教化平章大宴江上
王逢（元代）

苍苍吴越山，对峙束江腹。
江开白银瓮，一浪天四蹴。
金晶王高秋，风露气转肃。
常年骇壮观，委巷雷击毂。
今年官增威，旌麾被川陆。
罗衣绣龙凤，玉带瑑蚕粟。
牙床锦屏帷，蛮勣随步蹙。
温温香卷阵，婉婉眉斗绿。
微闻伊梁音，渌酒光动縠。
鲜醲片饷尽，望姓空侧目。
惧成庾郎哀，窃效杜陵哭。
冥顽鳄鱼汇，屡覆舟万斛。
枭雄扈将军，竟作机上肉。
大侵交烽火，血胔腥草木。
地媪为之愁，兼恐河源缩。
熟闻灵胥庙，岁祭莫敢黩。
三叫三酹觞，愿兴赤水族。
钱王射强弩，至今有遗镞。
何当起英魂，少助八州督。
中原日无事，海宇蒙景福。
尚虞多戕残，洒泪逃亡屋。
次韵回叔经
陈藻（宋代）

从来剽窃为场屋，直是无繇识古书。
屈指罕能官显达，到头剩得腹空虚。
君今身计非谋禄，地有人耕免荷锄。
高适学诗看更晚，才名何患不相如。
孤怀
李觏（宋代）

智者在不惑，君子贵知几。彼昏有耳目，无能辨是非。

蜀犬尽鸣吠，羲轮自光辉。古人不可作，垂涕沾吾衣。
赠弹琴李晞尹
赵蕃（宋代）

临川郡古多奇迹，严黎已老裘父没。
江山纵是诗得摹，峨峨洋洋亦其物。
谪仙几世之云仍，平生嗜渠如嗜文。
光风霁月胸次有，渭北江东脚底频。
忽来过我今几日，拟欲赠行空四壁。
临分谩与一篇诗，筝笛纷纷敢谓知。
烛影摇红·送会宗
毛滂（宋代）

会宗小斋名梦蝶，前植橘，东偏甚广。

老景萧条，送君归去添凄断。赠君明月满前溪，直到西湖畔。
门掩绿苔应遍。为黄花、频开醉眼。橘奴无恙，蝶子相迎，寒窗日短。
句
方公权（宋代）

一身担得乌山起，双手拿将龙□归。
偈颂六十八首
释法薰（宋代）

德山雨点棒，临际雷奔喝。
收拾将来，七零八落。
灵山咬定牙关，尽力也难提掇，
睦州拶折云门脚。
题陈君肯堂
陈宓（宋代）

昔人创业无穷思，张大由来在子孙。
轮奂已成张老室，驷轩行看汉于门。
诗书古训时时习，才能友家风世存。
闻道董帷勤课子，不妨游息有名园。
信步
许景衡（宋代）

信步春风远，田家暮景迟。乱畦还有径，疏竹自成篱。

鸡犬皆丰岁，渔樵独此时。年年看节物，鬓发欲丝垂。
赠垂光同年
徐夤（唐代）

丹桂攀来十七春，如今始见茜袍新。须知红杏园中客，

终作金銮殿里臣。逸少家风惟笔札，玄成世业是陶钧。

他时黄阁朝元处，莫忘同年射策人。
江南春
穆脩（宋代）

杜若溪边待钓船，怨红伤翠助鹂鹃。战回春事青蒲剑，买破韶光绿荇钱。

千嶂远围芳草国，一江晴浸断霞天。未知多感多愁客，何处偷寻瓮底眠。
答衡南寄题石室山
黄行著（明代）

怪石通灵窍，丹梯控碧霄。坡仙留篆古，衡客寄诗遥。

水月多光景，烟霞久寂寥。何当凌绝顶，清兴慰相招。
赠外
龙辅（宋代）

远别当霜雪，留郎且过冬。
只愁春色里，离恨更重重。
枕簟入林僻花瓜留客迟十韵
叶茵（宋代）

谭垒争尘清，诗坛传令急。
今日有公事，俗驾不可人。
贾阆仙墓
黄金台（清代）

癖嗜我何甚，瘦吟君独能。并时一寒尉，别派九枯僧。

下马人三拜，穿云路几层。荒原冥漠客，谁与尔传镫。
韩廉使奉御赞
释德洪（宋代）

幅巾椹衣，杳然深靖。坐藓石床，横玉麈柄。松声度曲，笑作风听。

横故有琴，弦索不整。人徒见其神和气平，颓然委顺。

至于垂绅正笏，守法奉命。则活人之色严毅劲正，特不受富贵所吞，而有山林之韵。

究其心胸，山包海容。表里不隔，八窗玲珑。盖游戏人间之出世，扶持洞上之宗风者也。
和建小学韵呈赵求仁使君
刘黻（宋代）

浦出西江有此名，道源澄湛自天成。
屋头松树年多少，曾识濂溪授二程。
寄令狐尚书
韩翃（唐代）

立身荣贵复何如，龙节红旗从板舆。妙略多推霍骠骑，

能文独见沈尚书。临风高会千门帐，映水连营百乘车。

他日感恩惭未报，举家犹似涸池鱼。